b"\n_START_ARTICLE_\nStolnica svete Marije, Limerick\n_START_SECTION_\nOd ustanovitve do irske reformacije\n_START_PARAGRAPH_\nLimeri\xc5\xa1ka stolnica je bila ustanovljena leta 1168 in je najstarej\xc5\xa1a stavba v Limericku, ki se \xc5\xa1e vedno redno uporablja . Je edina na Irskem z vsemi mizerikordijami. _NEWLINE_Leta 1111 je sinoda v R\xc3\xa1th Breasailu odlo\xc4\x8dila, da bo cerkev svete Marije postala stolna cerkev \xc5\xa1kofije Limerick. Po tradiciji je Domnall M\xc3\xb3r Ua Briain, zadnji kralj Munstra, ustanovil sedanjo stolnico na kraju, na katerem je bila njegova pala\xc4\x8da na Kraljevem otoku leta 1168 . Pala\xc4\x8da je bila zgrajena, kjer je bil prej Thingmote, najzahodnej\xc5\xa1a evropska trdnjava Vikingov. Bila je sredi\xc5\xa1\xc4\x8de vladanja v zgodnjem srednjeve\xc5\xa1kem vikin\xc5\xa1kem mestu. Deli pala\xc4\x8de so vklju\xc4\x8deni v sedanjo zgradbo stolnice, najvidnej\xc5\xa1a so velika zahodna vrata, ki naj bi bila izvirni glavni vhod v kraljevo pala\xc4\x8do . Zahodna vrata se zdaj uporabljajo samo ob obrednih prilo\xc5\xbenostih. Limeri\xc5\xa1ki \xc5\xa1kofi so \xc5\xbee stoletja vstopali skozi ta vrata, kar je bilo del obreda. Po izro\xc4\x8dilu so pri ve\xc4\x8d obleganjih Limericka za obrambo mesta nalo\xc5\xbeili kamenje okrog zahodnih vrat, da bi na njem ostrili svoje me\xc4\x8de in pu\xc5\xa1\xc4\x8dice. \xc5\xa0e vedno je mogo\xc4\x8de videti sledi v kamnu. _NEWLINE_Stolp je bil dodan v 14. stoletju. Dviga se 36,5 metra visoko in ima 8 zvoncev za pritrkovanje, ki so jih ulili v livarni Whitechapel v Londonu. Stolp ima tudi klicni zvon, ki se lahko dvigne iz pritli\xc4\x8dja.\n_START_SECTION_\nPomembne grobnice\n_START_PARAGRAPH_\nV stolnici so \xc5\xa1tevilne zanimive grobnice. Slavni zdravnik dr. Samuel Crumpe je pokopan blizu velikega zahodnega vhoda. Zadnji kralj Munstra je pokopan v sami ladji. Pomembne so \xc5\xa1e grobnice Sexton, Barrington, Boyd in Vanderkiste na ju\xc5\xbeni vhodni poti.\n_START_SECTION_\nDo 19. stoletja\n_START_PARAGRAPH_\nS stropa visi pet lestencev. Pri\xc5\xbegejo jih samo ob posebnih prilo\xc5\xbenostih. Ve\xc4\x8dji trije od petih so bili izdelani v Dublinu in jih leta 1759 darovala Limeri\xc5\xa1ka dru\xc5\xbeba. \xc5\xa0est od osmih zvonov je leta 1673 daroval William Yorke, \xc5\xbeupan Limericka. Skupina zvonarjev potuje po dr\xc5\xbeavi in tekmuje z drugimi pritrkovalci. Orgle so bile zgrajene leta 1624, poklonil jih je \xc5\xa1kof Bernard Adams. V stoletjih so bile ponovno izdelane in nazadnje obnovljene leta 1968 in 2005._NEWLINE_Leta 1620 je v Angliji rojeni sodnik Luke Gernon, prebivalec Limericka, laskavo opisal stolnico:_NEWLINE_Ni velika, ampak svetla in po bo\xc5\xbeji previdnosti \xc5\xa1kofa precej razko\xc5\xa1na in veli\xc4\x8dastno slu\xc5\xbei s petjem in orglami.  _NEWLINE_Med irskimi konfederacijskimi vojnami je bila nekaj \xc4\x8dasa rimskokatoli\xc5\xa1ka. Rimskokatoli\xc5\xa1ki \xc5\xa1kof Richard Arthur je bil pokopan v stolnici leta 1646._NEWLINE_Leta 1651, ko so sile Oliverja Cromwella zajele Limerick, je parlamentarna vojska stolnico uporabljala kot konju\xc5\xa1nico. Ta zloraba je bila kratkotrajna, vendar je podobna usoda doletela tudi nekatere druge velike stolnice na Irskem. Vojaki so odstranili prvotni visoki oltar. Oltar je bil obnovljen \xc5\xa1ele v 1960-ih. To je najve\xc4\x8dji tak oltar na Irskem in v Zdru\xc5\xbeenem kraljestvu, izrezan je iz enega samega kosa apnenca. Oltar se zdaj ne uporablja ve\xc4\x8d, temve\xc4\x8d ostaja na svojem zgodovinskem mestu v kapeli device Marije._NEWLINE_Leta 1691 je bila stolnica med Viljemovim obleganjem Limericka precej po\xc5\xa1kodovana, zlasti na vzhodu  . Po pogodbi iz Limericka je Viljem odobril 1000 funtov za popravila. V kapelici Glentworth so topovske krogle iz leta 1691.\n_START_SECTION_\n20. stoletje\n_START_PARAGRAPH_\nLeta 1968 je irska vlada naro\xc4\x8dila dve po\xc5\xa1tni znamki v spomin na 800-letnico stolnice. Leta 1991 je bil vzpostavljen velik obnovitveni program v vi\xc5\xa1ini 2,5 milijona funtov, ki je bil kon\xc4\x8dan leta 1996 z izkopavanjem in ponovnim polaganjem tal in namestitvijo talnega centralnega ogrevanja. Obnova se nadaljuje \xc5\xa1e danes.\n_START_SECTION_\n21. stoletje\n_START_PARAGRAPH_\nDanes jo prebivalci Limericka \xc5\xa1e vedno uporabljajo za njen prvotni namen kot kraj \xc4\x8da\xc5\xa1\xc4\x8denja in molitve. Za javnost je odprta vsak dan od 9.00 do 16.00. Vstopnina za turiste je 4 evre. Denar porabijo za vzdr\xc5\xbeevanje._NEWLINE_Ko se je 24. junija 2012 upokojil sir Very Rev'd Maurice,  je \xc5\xa1kof Trevor Williams imenoval Sandro Ann Pragnell za dekanico Limericka in rektorico \xc5\xbeupnije Limerick mesto. Bila je prva dekanica stolnice in rektorica \xc5\xbeupnije Limerick. Upokojila se je januarja 2017._NEWLINE_V stavbi je spominska plaketa Zdru\xc5\xbeenih narodov z imeni vseh irskih mo\xc5\xa1kih, ki so umrli med slu\xc5\xbebovanjem v mirovnih operacijah Zdru\xc5\xbeenih narodov."